អតីត​មន្ត្រី​បក្ស​ប្រឆាំង​លោក​ ថាច់ សេដ្ឋា ចាត់​ទុក​គណបក្ស​ភ្លើង​ទៀន​ជា​«ផ្ទះ​ចាស់»
លោក ​ថាច់ សេដ្ឋា ​ដែល​ជា​ប្រធាន​សហគមន៍​ខ្មែរ​កម្ពុជា​ក្រោម ត្រូវ​បាន​ផ្តល់​នីតិសម្បទា​ឲ្យ​ធ្វើ​នយោ​បាយ​ឡើង​វិញ កាល​ពី​ខែ​មេសា ឆ្នាំ​២០២១។ 
ភ្នំពេញ — លោក ថាច់ សេដ្ឋា អតីតសមា ជិកព្រឹទ្ធសភាគណបក្សសង្រ្គោះជាតិបានសម្រេចចូលរួមនយោបាយជាមួយគណបក្សភ្លើងទៀន ដែលលោកបានចាត់ទុកថាជា«ផ្ទះចាស់»របស់លោក។ លោកប្រាប់វីអូអេនៅថ្ងៃព្រហស្បតិ៍ថាលោកជាស្ថាបនិកគណបក្សភ្លើងទៀន ដែលកើតចេញពីគណបក្សជាតិខ្មែរ បន្ទាប់មកប្តូរទៅគណបក្សសម រង្ស៊ី និងក្រោយមកគណបក្សភ្លើងទៀន។ លោកបញ្ជាក់ថា៖ «ឥឡូវនេះ គ្រាន់តែខ្ញុំវិលត្រឡប់មកដូចជាផ្ទះចាស់របស់ខ្ញុំតែប៉ុណ្ណឹងទេ។ វាអត់មានអីចម្លែកទេ»។ លោកបន្ថែមថាលោកនៅតែចង់ធ្វើនយោបាយ ហើយការចូលរួមជាមួយគណបក្សភ្លើងទៀន ធ្វើឲ្យលោកអាចធ្វើសកម្មភាពនយោបាយ និងអាចបញ្ចេញមតិបាន។ បើតាមលោក ថាច់ សេដ្ឋា គណបក្សភ្លើងទៀននឹងធ្វើសមាជនៅថ្ងៃទី២៧ខែវិច្ឆិកា ឆ្នាំ២០២១ដើម្បីពិភាក្សាអំពីរចនាសម្ព័ន្ធថ្នាក់ដឹកនាំនិងការងារមួយចំនួនទៀត។ បើតាមលិខិតរបស់គណបក្សភ្លើងទៀន ចុះថ្ងៃទី៣ ខែវិច្ឆិកា ឆ្នាំ២០២១គណបក្សបានស្វាគមន៍ការចូលរួមនយោបាយរបស់លោក ថាច់ សេដ្ឋា ហើយបានតែងតាំងលោកជាអ្នកនាំពាក្យគណបក្សចាប់ពីពេលនេះតទៅ។ លោក ថាច់ សេដ្ឋា ឲ្យដឹងថាគណបក្សភ្លើងទៀនមិនទាន់សម្រេចថាតើនឹងចូលរួមការបោះឆ្នោតនៅពេលខាងមុខឬយ៉ាងណាដោយបញ្ជាក់ថាការចូលរួមឬមិនចូលរួមអាស្រ័យលើបរិយាកាសនយោបាយ។ គួរបញ្ជាក់ថាលោក ថាច់ សេដ្ឋា ដែលជាប្រធានសហគមន៍ខ្មែរកម្ពុជាក្រោម ត្រូវបាន កាលពីខែមេសា ឆ្នាំ២០២១។ លោកជាមនុស្សម្នាក់ក្នុងចំណោមមនុស្ស១១៨នាក់ ដែលត្រូវបានកាត់សិទ្ធិមិនឲ្យធ្វើនយោបាយរយៈពេល៥ឆ្នាំ ចាប់ពីថ្ងៃទី១៦ ខែវិច្ឆិកា ឆ្នាំ២០១៧ គ្រាដែលគណបក្សប្រឆាំងត្រូវបានរំលាយចោលដោយតុលាការកំពូល៕